Page:Four excellent songs (2).pdf/4



O ken ye what Meg o’ the Mill has gotten. An’ ken ye what Meg o’ the Mill has gotten? She has gotten a coof wi’ a claute o' siller, And broken the heart o’ the barley Miller.

The Miller was strappin, the Miller was ruddy; A heart like a lord, and a hue like a lady: The laird was a widdiefu’, bleerit knurl; She’s left the guid fellow and ta’en the churl.

The Miller he hecht her a heart leal and loving; The Laird did address her wi’ matter mair moving, A fine pacing horse wi’ a clear chained bridle, A whip by her side, and a bonnie side-saddle.

O wae on the siller, it is sae prevailing; And wae on the love that is fixed on a mailen! A tocher’s nae word in a true lover’s parle, But, gie me my love, and a fig for the warl!

O wha my babie-clouts will buy? Wha will tent me when I cry? Wha will kiss me whare I lie? The rantin dog the daddie o't.—

Wha will own he did the faut? Wha will buy my groanin-maut? Wha will tell me how to ca’t? The rantin dog the daddie o’t.—